Der er fundet listeria i dansk leverpostej leveret til svenske butikker. Danskerne behøver intet frygte, lover Stryhn's.

Tirsdag blev den frygtede listeria-bakterie fundet i et parti leverpostej på Stryhns leverpostejsfabrik i Roskilde.

Fødevarestyrelsen blev omgående tilkaldt.

- Der må under ingen omstændigheder være listeria i leverpostej, og når der var det, skyldes det, at der var nogle forhold i produktionen, som ikke var i orden, fortæller sektionsleder Martin Birch Hansen fra Fødevarestyrelsen.

Urent vandsprøjt

Han fortæller, at meget tyder på, at urent vandsprøjt fra rengøringen har ramt det folie, som de svenske leverpostejer blev pakket i.

Fødevarestyrelsen opdagede også, at der i maskineriet sad nogle rustne bolte, som ikke kunne rengøres og som derfor også kunne være kilden til listeria.

Se også: Velkendt pålægsklassiker vender hjem til Danmark

- Derfor indskærpede vi, at forholdende skulle bringes i orden, siger sektionslederen.

Fik irettesættelser

Stryhn’s mistede sin elitesmiley og fik blandt andet besked på ikke at opbevare folie i produktionen samtidig med, der bliver gjort rent.

Stryhn’s direktør Kristian Kornerup understreger, at det parti, der kunne være listeria i, udelukkende blev leveret til det svenske marked. Det blev tirsdag trukket tilbage fra Stryhn's svenske kunder, butikker. Om de er nået helt ud i forbrugernes maver, er uvist.

Kun til det svenske marked

-Det er væsentlig at understrege, at den del af fabrikken, hvor de pågældende postejer blev produceret, er adskilt fra den del af produktionen, der leverer Stryhn's-produkter til det danske marked, så der er ingen risiko for danske forbrugere, lover han.

Han forsikrer om, produktionsforholdene er blevet udbedret og rengjorte, så produktionen på forsvarlig vis er blevet genoptaget.

Se også: Listeria fundet i koldrøget laks

Se også: Bornholmere skal passe på: Listeria i sødmælk